Tre mørkklædte personer med rygsække forsøgte i nat at røve Nørresundby Guld. En forbipasserende person så de tre mænd stikke af fra et baglokale, hvorefter vedkommende kontaktede politiet. - Det viser sig, at man har brudt en bagdør til et baglokale op, og så har man forsøgt at opbryde et sikringsgitter ind til selve forretningen, men det har man så ikke haft held til, så vi regner ikke med, at udbyttet er særlig stort, siger Bent Højgaard, vagtchef ved Nordjyllands Politi. Efter det mislykkede indbrud stak de tre mænd af tværs over Nørresundby Torv og videre af Vestergade. Politiets hunde var her på sporet af gerningsmændene, men sporene fortabte sig, og politiet mener, det kan skyldes, at de tre mænd her er fortsat i bil. Den forbipasserede kontaktede politiet kl. 03:17, og kort efter lød butikkens alarm. Politiet håber, at gennemgang af videoovervågningsbånd i dag kan hjælpe dem til at finde gerningsmændene.

Opsummering:
Tre ukendte gerningsmænd forsøgte i nat at røve smykkeforretning i Nørresundby.